A magyar miniszterelnök szerint Magyarország érdeke, hogy ne váltsa be fenyegetését a török elnök. Pedig épp a zsarolást is elítélő állásfoglalást szavaztak meg a kormánypárti EP-képviselők is csütörtökön.

Magyarországnak az az érdeke, hogy Törökország Szíria felé nyissa ki a kapukat a migránsok előtt - jelentette ki Orbán Viktor magyar miniszterelnök pénteken a Kossuth rádió Jó reggelt, Magyarország című műsorában. A politikus azokról a szíriai menekültekről beszélt, akik menekülttáborokban élnek Törökországban, számukat három és fél- négy millióra becsülik.

Orbán hivatkozott Recep Tayyip Erdogan török elnök "zsarolására", mely szerint ha a világ nem vállal át a terhekből, ha az Európai Unió nem ad pénzt, akkor ezeket az embereket "kiengedi".

Ezek az emberek vagy Szíria, vagy Európa felé mehetnek: ahhoz, hogy Szíria felé, vagyis hazafelé induljanak, katonailag stabilizálni kell az ottani területeket, "ha jól értem, ez történt most", létrehoztak egy biztonsági zónát - mondta Orbán Viktor. (A biztonsági övezetről szóló török tervet is elutasította az Európai Parlament - a szerk.)

A kormányfő úgy véli, hogyha azonban a törökök az Európa felé nyíló kaput nyitják ki, akkor százezerszám fognak érkezni menekültek Görögországba, majd a Balkánra, onnan pedig vagy a magyar, vagy a horvát határhoz. Erről a múlt héten a Hír TV-nek is beszélt, akkor azt mondta, hogy a többi tagállam azért nem tart Erdogan "kapunyitásától", mert Magyarország megvédi őket. A magyar kormányfő akkor azt is hangoztatta, hogy ha százezrek érkeznek a balkáni útvonalon, "akkor erővel kell megtartani a magyar határ védelmét".

Mit szavazott meg az Európai Parlament, a fideszes EP-képviselőkkel?

Az állásfoglalásban az EP-képviselők határozottan elítélték az északkelet-szíriai egyoldalú török beavatkozást, és Törökországot csapatai kivonására szólították fel. Az állásfoglalás szerint az északkelet-szíriai török beavatkozás a nemzetközi jog súlyos megszegését jelenti, és az egész térség stabilitását és biztonságát aláássa.

A képviselők szerint Szíria északi részén az ENSZ által irányított biztonsági övezetet kellene létrehozni. Határozottan elutasították az északkelet-szíriai határ mentén húzódó úgynevezett. „biztonsági övezet" létrehozására irányuló török tervet.

Az állásfoglalásban benne van, hogy a képviselők elfogadhatatlannak tartják, hogy Recep Tayyip Erdoğan török elnök „fegyvernek használja a menekülteket, hogy az Európai Uniót zsarolja velük".

Deutsch szerint semmi olyat nem támogattak, ami hozzájárulhatott volna egy újabb menekültválsághoz

A csütörtöki szavazásról azt mondta a Fidesz EP-képviselője, hogy ebben a fontos kérdésben az Európai Néppárt frakciója egységes álláspontot kért, ezért a néppárti magyar delegáció tagjai együtt szavaztak a Néppárttal.

"A határozattal kapcsolatos eszmecserék és szövegezéseik során következetesen a magyar nemzeti álláspontot képviseltük" - jelentette ki Deutsch - "Semmilyen módosítást nem támogattunk, ami hozzájárulhatott volna egy újabb menekültkrízis kialakulásához az Unió déli határánál."